Haukar og Valur standa vel að vígi í baráttunni um sæti í úrslitum Íslandsmóts karla í handbolta. Þór frá Þorlákshöfn getur komist í úrslit Íslandsmótsins í körfubolta í kvöld.
Haukar mættu Stjörnunni í Garðabæ í fyrri leik liðanna af tveimur í úrslitaeinvíginu. Leikið er heima og að heiman og gildir samanlögð markatala í því hvort liðið komist í úrslit. Haukar unnu leikinn með fimm marka mun, 28-23, og eru því með fimm mörk í plús fyrir seinni leik liðanna að Ásvöllum á fimmtudagskvöld. Geir Guðmundsson og Darri Aronsson skoruðu fjögur mörk hvor fyrir Hauka og voru markahæstir sinna manna en hjá Stjörnunni var Björgvin Hólmgeirsson markahæstur með 10 mörk.Valur gerði góða ferð til Vestmannaeyja í hinu undanúrslistaeinvíginu en Valur vann ÍBV með þriggja marka mun, 28-25. Liðin mætast næst á Hlíðarenda á föstudagskvöld. Anton Rúnarsson fór fyrir liði Vals og skoraði 10 mörk en Hákon Daði Styrmisson skoraði sjö mörk fyrir ÍBV.
Stjarnan tekur á móti Þór Þorlákshöfn í undanúrslitum úrvalsdeildar karla í körfubolta í kvöld. Þetta verður fjórði leikur liðanna í undanúrlistunum en Þórsarar hafa unnið tvo leiki og Stjarnan einn. Vinni Þór leikinn í kvöld fara þeir í úrslit Íslandsmótsins og mæta þar Keflavík en Stjarnan getur með sigri knúið fram oddaleik í einvíginu.
Evrópumót karla í fótbolta hefst á föstudag. E-riðillinn hefur leik á mánudagskvöld og þar mætast Spánn og Svíþjóð í fyrstu viðureigninni. Staðan hjá liðunum er hins vegar ekkert sérstök en tveir leikmenn úr hvoru liði eru smitaðir af kórónuveirunni
26 leikmenn eru í leikmannahópi liðanna og samkvæmt reglum Evrópska knattpsyrnusambandsins fara leikir fram svo lengi sem liðin hafa 13 leikmenn til taks. Luis Enrique, þjálfari Spánar, hefur gripið til þess ráðs að kalla til 11 leikmenn í varahóp og þessir leikmenn verða því klárir ef fleiri leikmenn spænska landsliðshópsins smitast af veirunni. Fyrsti leikur Evrópumótsins verður á milli Tyrklands og Ítalíu í A-riðlinum á föstudagskvöld en leikið verður á Stadio Olympico í Rómarborg.
Fyrstu leikir undanúrslitanna í úrvalsdeild karla í handbolta fóru fram í gær. Haukar og Valur standa vel að vígi.